Flaskebekk

Flaskebekk er et strøk og en grunnkrets i Nesodden kommune i Akershus med skog og villabebyggelse. Flaskebekk ligger på nordvestsiden av Nesodden, med utsikt over  Oslofjorden, mot Oslo, Bærum og Asker. Området grenser mot Tangen i nord, Bjørnemyr i sør, og Skoklefall i øst. 

Flaskebekksenteret er et lite, lokalt senter med kafé, restaurant, dagligvarebutikk, frisørsalong, jernvare, bensinstasjon, kunstbutikk, dyrlege og en skobutikk.

Strandpromenaden er en del av Flaskebekks strandlinje. Langs promenaden er det en lang rekke badehus, samt badeplasser ved bryggene Nordre Flaskebekk, Søndre Flaskebekk og Sjøstrand. Litt lenger sør finnes øyene Kavringen og Ildjernet. På Kavringen er det marina med kiosk, båtartikler og mulighet for å fylle drivstoff. Marinaen opplever ofte store bølger fra store skip som passerer på fjorden like utenfor.Miros measuring mini-tsunami phenomenon in the Oslo fjord,  28. mars 2019

Flaskebekk har i hovedsak tilhørt Skoklefall gård (gnr. 2 i Nesodden), mens deler av området var under Nesoddtangen gård (Gnr 4). Flaskebekktjernet er oppdemmet og tidligere var det isdrift på tjernet vinterstid. I dag har en rekke eiendommer sommervann fra tjernet. Det kan kun brukes til hagevanning og vasking. Flaskebekktjernet drenerer til Sjøstrandbekken, men har også et mindre utløp til Skoklefalltjernet. Før oppdemming til isdriften hadde tjernet et opprinnelig utløp, som ble kalt Flaskebekken. Dette navnet skal ha kommet av at vannkvaliteten var god nok til at seilskutene på 16- og 1700-tallet fylte opp vannbeholdningen her før langfart.Hjalmar Berner: «Nesodden Herred» fra 1924 (side 222)

I sørenden av Flaskebekktjernet finner man Brattbakken, en av svært få alpinbakker i Follo. Den har knappe 60 meters høydeforskjell over drøyt 400 meters lengde.

Under den andre verdenskrig ble radiosenderen Corncrake («åkerrikse») flyttet fra Sandvika til et sommerhus på Flaskebekk, der intetanende tyske soldater hjalp til med frakten av  det blytunge radiomateriellet.«Follominne», årbok 2015 (s. 42) ''Follo historielag Her fikk de norske agentene Leif Kyrre Karlsen og Ivar William Wagle daglig kontakt med London. Motstandskvinnen Anne Marie Breien fikk vite om den planlagte aksjonen gjennom sin kontakt med Gestapo-mannen Siegfried Fehmer, og advarte Milorg-ledelsen den 4. juli 1944. Meldingen kom for sent. Fehmer rykket ut med 8 Gestapo-menn og 40 mann fra et luftvernkompani ved Flaskebekk. Ved 18-tiden meldte de tyske radiopeilerne at radiostasjonen begynte å sende, og Fehmer trengte inn i huset signalene kom fra. Selv ble han skutt gjennom hodet, men overlevde. De norske agentene brøt seg ut av bygget, men ble drept like etter av den tyske dekningsstyrken.Steinar Brauteset: Gestapo-offiseren Fehmer – Milorgs farligste fiende (s. 79-81), Cappelen 1986, ISBN 82-02-09261-2

Et skipsfunn (sunket skip) utenfor Flaskebekk/Sjøstrand er tatt inn «Riksantikvarens liste over kulturminner».

Referanser

 Kilder 
 Hjalmar Berner:Nesodden herred. Bidrag til bygdens historie Fulltekstutgave på NBdigital

Kategori:Bosetninger i Nesodden
Kategori:Kulturminner i Nesodden